Úradný vestník L 125 , 12/05/1984 S. 0058 - 0059

Fínske špeciálne vydanie: Kapitola 3 Zväzok 17 S. 0126

Španielske špeciálne vydanie: Kapitola 03 Zväzok 30 S. 0167

Švédske špeciálne vydanie: Kapitola 3 Zväzok 17 S. 0126

Portugalské špeciálne vydanie Kapitola 03 Zväzok 30 S. 0167



Rozhodnutie Komisie z 27. apríla 1984 stanovujúce kritériá pre uznávanie chovateľských organizácií a združení, ktoré vedú alebo zakladajú plemenné knihy pre čistokrvný plemenný hovädzí dobytok (84/247/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 77/504/EHS z 25. júla 1977 o čistokrvnom plemennom hovädzom dobytku [1], naposledy zmenenú a doplnenú Aktom o pristúpení Grécka, a najmä na druhú a tretiu zarážku článku 6 ods. 1 tejto smernice, keďže podľa druhej a tretej zarážky článku 6 ods. 1 smernice 77/504/EHS má Komisia určiť, v súlade s postupom stanoveným v článku 8 horeuvedenej smernice, kritériá podľa ktorých sa riadi uznávanie chovateľských organizácií a združení, ktoré vedú alebo zakladajú plemenné knihy; keďže vo všetkých členských štátoch, v súčasnosti s výnimkou Grécka, sa plemenné knihy vedú alebo zakladajú chovateľskými organizáciami a združeniami; keďže je preto potrebné stanoviť kritériá pre uznávanie chovateľských organizácií a združení, ktoré vedú alebo zakladajú plemenné knihy; keďže chovateľská organizácia alebo združenie musí požiadať príslušné orgány členského štátu, na ktorého území má svoje sídlo, o úradné uznanie; keďže ak chovateľská organizácia alebo združenie spĺňa určité kritériá a má vymedzené svoje ciele, musí byť orgánmi členského štátu, ktoré o to požiadala, úradne uznaná; keďže opatrenia ustanovené touto smernicou sú v súlade so stanoviskom Stáleho zootechnického výboru, PRIJALA TOTO ROZHODNUTIE: Článok 1 Aby boli chovateľská organizácia alebo združenie, ktoré vedú alebo zakladajú plemenné knihy, úradne uznané, musia podať žiadosť orgánom členského štátu, na ktorého území majú svoje sídlo. Článok 2 Orgány členského štátu, ktorých sa to týka, musia udeliť úradné uznanie akejkoľvek chovateľskej organizácii alebo združeniu, ktoré vedie alebo zakladá plemenné knihy, ak spĺňa podmienky stanovené v prílohe. Orgány členského štátu, v ktorom sú už pre dané plemeno úradne uznané jedna alebo viac chovateľských organizácií alebo združení, môžu však zamietnuť uznanie novej chovateľskej organizácie alebo združenia, ak by to ohrozilo zachovanie plemena alebo zootechnický program už existujúcej organizácie alebo združenia. V takom prípade členský štát informuje Komisiu o udelených a zamietnutých uznaniach. Článok 3 Orgány členského štátu, ktorých sa to týka, odoberú úradné uznanie každej chovateľskej organizácii alebo združeniu, ktoré vedie alebo zakladá plemenné knihy, ak trvalo nespĺňa podmienky stanovené v prílohe. Článok 4 Toto rozhodnutie je adresované členským štátom. V Bruseli 27. apríla 1984 Za Komisiu Poul Dalsager člen Komisie [1] Ú. v. ES L 206, 12.8.1977, s. 8. -------------------------------------------------- PRÍLOHA Aby boli chovateľská organizácia alebo združenie, ktoré vedú alebo zakladajú plemenné knihy, úradne uznané, musia: 1. mať právnu subjektivitu podľa platných právnych predpisov v členskom štáte v ktorom je podaná žiadosť; 2. preukázať príslušným orgánom, že: a) účinne fungujú; b) môžu vykonávať kontroly potrebné pre evidenciu rodokmeňov; c) majú dostatočne veľké stádo na vykonávanie programu zošľachtenia chovu, alebo že majú dostatočne veľké stádo na zachovanie chovu, kde sa to považuje za nevyhnutné; d) môžu využiť údaje o úžitkovosti živého inventára potrebné na vykonávanie svojich programov zošľachtenia alebo zachovania chovu; 3. mať predpisy, ktoré upravujú: a) vymedzenie plemenných znakov; b) systém identifikovania zvierat; c) systém evidencie rodokmeňov; d) vymedzenie cieľov chovu; e) systém využitia údajov o úžitkovosti živého inventára; f) rozdelenie plemennej knihy, ak pre zápis zvierat platia rozdielne podmienky alebo ak sú rozdielne postupy triedenia zvierat zapísaných v knihe; 4. mať procesný poriadok, prijatý v súlade so svojimi stanovami, ktorý obzvlášť stanovuje zásadu rovnakého zaobchádzania s členmi. --------------------------------------------------